אפקט "ג'וקר" משפיע כמובן על השוק כולו. השנה שעברה היתה חלשה וכך גם המחצית הראשונה שלה, אבל אז הצליחו הקופות המקומיות להתאושש בזכות סדרה של להיטים. לא רק סרט הקומיקס האמריקאי, אלא גם כמה אחרים - מ"מלך האריות" ו"היו זמנים בהוליווד" ההוליוודיים, דרך "פרזיטים" הקוריאני ועד "המוסד", "מחילה" ו"ימים נוראים" תוצרת הארץ. לכך צריך להוסיף עוד כמה שוברי קופות עתידיים: הפרק החדש בסדרת "מלחמת הכוכבים" ימכור שלוש מאות אלף כרטיסים לפחות. "לשבור את הקרח 2" ימכור ארבע מאות אלף והפרק החדש של "ג'ומנג'י" ימכור במספרים דומים.



כל זה מוביל אותנו למאזן הבא: 2017 היתה שנת שיא לשוק הישראלי, עם מכירות של 18.2 מיליון כרטיסים. ב-2018 היתה ירידה חדה, עם מכירות של 16.7 מיליון כרטיסים, והשנה שוב יש עלייה, והיא דרמטית ביותר. נכון לעכשיו, מסתמן כי השנה תסתיים עם מכירות של 19 מיליון כרטיסים, לכל הפחות. הקולנוע מת? הרגתם אותנו מצחוק.